আমাদের জনগোষ্ঠীর প্রধান খাদ্য ভাত, তাই অন্যভাবে বলতে হবে ভাত আমাদের শক্তির প্রধান উৎস। আমরা মাছে ভাতে বাঙালি। মাছ ও ভাত একত্রে খেলে মানব শরীরের প্রধান চাহিদা জ্বালানি ও শরীর গঠন এবং মেরামতের জন্য প্রয়োজনীয় আমিষ পাওয়া যায়। শর্করা, তেল-চর্বি ও আমিষ মানব শরীরের ৯০ শতাংশ প্রয়োজন মেটায় যা মাছ ও ভাতে পাওয়া যায়। ভাতে শর্করা এবং মাছে তেল-চর্বি ও আমিষ পাওয়া যায়। বর্তমান যান্ত্রিক সভ্যতার যুগে মানুষের অনেক কাজকর্মই যন্ত্রের মাধ্যমে করা হয় বলে, প্রতিটি মানুষের কাজ কর্মের পরিমাণ আগের সময়ের চেয়ে অনেক কমে গেছে। যার ফলে কাজকর্ম সম্পাদন করার জন্য জ্বালানি প্রয়োজনও অনেকাংশে কমে গেছে। জ্বালানির প্রয়োজন কম হওয়া সত্ত্বেও আমাদের অনেক জনগণ আগে যে পরিমাণ খাদ্য গ্রহণ করত এখনো সেই একই পরিমাণ খাদ্য খেয়ে যাচ্ছে, যার দরুন রক্তে অধিক পরিমাণে জ্বালানি (গ্লুকোজ, ফ্যাটি এসিড ও ট্রাইগ্লিসারাইড) অব্যবহূত অবস্থায় থেকে যাচ্ছে। রক্তে প্রয়োজনের অপেক্ষা অধিক জ্বালানি বস্তু বেশি থাকতে থাকলে এসব বস্তু শরীরে চর্বি হিসেবে জমা হতে থাকে এবং ব্যক্তি মোটাসোটা হয়ে যায়। ওজন বৃদ্ধি ঘটে। প্রয়োজনের অধিক খাদ্য গ্রহণের ফলে রক্তে অধিক গ্লুকোজ বিদ্যমান থাকে। গ্লুুকোজ প্রয়োজনের তুলনায় বেশি থাকলে ইনসুলিন নামক হরমোনের দ্বারা অতিরিক্ত গ্লুুকোজ শরীরে চর্বিতে রূপান্তর হয়ে জমা হতে থাকে। যারা দীর্ঘ সময় ধরে প্রয়োজনের তুলনায় বেশি খাদ্য গ্রহণ অব্যাহত রাখেন তাদের শরীরে দিনে দিনে ইনসুলিনের স্বল্পতাই ডায়াবেটিস সৃষ্টি হয়। প্রতিনিয়ত প্রয়োজনের অধিক খাদ্য গ্রহণের ফলেই অধিকাংশ ক্ষেত্রে ডায়াবেটিস সৃষ্টি হয়। তবে ডায়াবেটিস সৃষ্টিতে বংশগত প্রবণতা ও অলস জীবনধারা মুখ্য ভূমিকা পালন করে থাকে।